Էռնեստ Քլայն

Էռնեստ Քլայն (, ), ամերիկացի գրող, սցենարիստ և ասմունքող։ Առավել հայտնի է որպես «Պատրաստվի առաջին խաղացողը» (2011) և «Արմադա» (2015) գիտաֆանտաստիկական վեպերի հեղինակ։ Գրել է համանուն վեպի հիման վրա նկարահանված «Պատրաստվի առաջին խաղացողը» (այլ թարգմանությամբ՝ «Առաջին խաղացողը պատրաստվի», 2018) ֆիլմի սցենարը։

Կենսագրություն 
Էռնեստ Քլայնը ծնվել է ԱՄՆ Օհայո նահանգի Էլլենդ քաղաքում, Ֆայե Իմոջինի (Ուիլյամս) և Էռնեստ Քրիստի Քլայնի ընտանիքում։ Նա ունի կրտսեր եղբայր՝ Էրիկը, որը դարձել է ԱՄՆ ծովային հետևակի կորպուսի մայոր և մասնագիտացել պայթյունավտանգ առարկաների վնասազերծման բնագավառում։ 2016 թվականին Էռնեստ Քլայնն ամուսնացել է բանաստեղծուհի և գրող-վավերագիր Քրիստին Օ’Քիֆ Էպտովիչի հետ, որի հետ ծանոթացել էր 1998 թվականին Ազգային սլեմ-մրցույթում։ Քլայնի ամենասիրելի տեսախաղը «Black Tiger» պլատֆորմերն է, որ կարևոր դեր է կատարում նրա «Պատրաստվի առաջին խաղացողը» վեպում։

Սլեմ 
1997-2001 թվականներին Էռնեստ Քլայնը մասնակցել է Օսթինյան սլեմ-մրցույներին, որտեղ երկու անգամ հաղթել է (1998 և 2001 թվականներին)։ Օսթինյան սլեմ թիմերի կազմում մասնակցել է Ազգային օսթինյան սլեմ-մրցույթին 1998 թվականին և Ազգային սիթլյան սլեմ-մրցույթին 2001 թվականին։ Քլայնի ամենահայտնի բանաստեղծություններից են՝ «Պարեք, կապիկներ, պարեք» (անգլ.՝ Dance, Monkeys, Dance), «Նյորդի հեղինակային պոռնո» (անգլ.՝ Nerd Porn Auteur) և «Երբ ես երեխա էի» (անգլ.՝ When I Was a Kid)։

Սցենարներ 
1996 թվականին Քլայնը գրել և համացանցում ազատ հասանելությամբ հրապարակել է «Բաքարու Բանզայն ընդդեմ համաշխարհային հանցագործ լիգայի» սցենարը, որը հայտարարվել է որպես «Բաքարու Բանզայի արկածները։ Ութերորդ չափման միջով» (1984) ֆիլմի շարունակություն։

1998 թվականին Քլայնը դարձել է «Երկրպագուներ» սցենարի հեղինակը, որը հետաքրքրություն է առաջացրել Օսթինում. մասնավորապես կինոքննադատ Գարրի Նոուլզն այն հիշատակել է իր «Մի՞թե զիլ չեն այս նորությունները» կայքում։ 2005 թվականի վերջին «The Weinstein Company» կինոընկերությունը գնել է «Երկրպագուների» սցենարը, իսկ 2009 թվականին թողարկվել է համանուն ֆիլմը, որում գլխավոր դերերը կատարել են Սեմ Հանթինգտոնը, Քրիս Մարքեթը, Դեն Ֆոգլերը, Ջեյ Բարուշելը և Քրիստեն Բելը։

2008 թվականի ամռանը «Lakeshore Entertainment» կինոընկերությունը հայտարարել է, որ պատրաստվում է էկրանավորել Քլայնի «Սանդերքեյդ» սցենարը, որը պատմում է չափահաս խաղամոլի մասին, որը մեկնում է մասնակցելու աշխարհի խոշորագույն խաղային առաջնությանը՝ «Սանդերքեյդին», որպեսզի վերադարձնի իր նախկին փառքն այն բանից հետո, երբ մի դեռահաս գերազանցել էր դեռահասության տարիքում իր սահմանած ռեկորդը։

Դրանից բացի Քլայնի հետ պայմանավորվածություն է ձեռք բերվել իր «Պատրաստվի առաջին խաղացողը» և «Արմադա» վեպերի էկրանավորումների համար սցենարներ գրելու վեաբերյալ։

Գեղարվեստական ստեղծագործություններ 
2010 թվականի հունիսին Քլայնը վաճառել է իր «Պատրաստվի առաջին խաղացողը» առաջին գիտաֆանտաստիկական վեպը «Crown Publishing Group» հրատարակչությանը, իսկ վեպն էկրանավորելու իրավունքն ստացել է «Warner Bros.» կինոընկերությունը։ Տասը ամիս անց լույս է տեսել գիրքը միաժամանակ կոշտ և փափուկ կազմերով, իսկ Քլայնն իր բլոգում հայտնել է, որ երկու կազմերն էլ ներառում են վիրտուալ Զատկի ձու՝ խաղերի շարքի հղում, որոնք բոլորը պետք է անցնել և վերջում սահմանել համաշխարհային ռեկորդ։ Մրցության գլխավոր մրցանակը եղել է 1981 թվականի DeLorean սպորտային մեքենան։ 2012 թվականին հաղթել է Քրեգ Քվին անունով մասնակիցը։ Նույն 2012 թվականին այդ ստեղծագործությունն արժանացել է «Պրոմեթեևս» մրցանակի որպես լավագույն վեպ։

Գրողի երկրորդ գիտաֆանտաստիկական վեպը՝ «Արմադա», լույս է տեսել 2015 թվականի հուլիսի 14-ին։ 2015 թվականի դեկտեմբերի 7-ին հայտնի է դարձել, որ Քլայնը գրքի էկրանավորման իրավունքը վաճառել է «Universal Pictures» կինոընկերությանը և դրա համար ստացել յոթանիշ թվով գումար։ 2015 թվականի օգոստոսին հայտնի է դարձել, որ գրողն աշխատում է իր երրորդ վեպի վրա, որ կոչվում է «Պատրաստվի երկրորդ խաղացողը»։

Ըստ The Columbus Dispatch թերթի լրագրող Մայքլ Գրոսբերգի՝ «Օհայոյի բնակիչ Էռնես Քլայնի ... վեպերն ու Հոլիվուդի համար գրված սցենարները, որ արտացոլում են նրա տարվածությունը վիրտուալ իրականությամբ և արկադային ռետրո խաղերով, միշտ լավն են»։

Ծանոթագրություններ

Արտաքին հղումներ 
 Պաշտոնական կայք
 

Ամերիկացի գրողներ
Ամերիկացի սցենարիստներ
20-րդ դարի բանաստեղծներ
20-րդ դարի վիպասաններ
21-րդ դարի ամերիկացի վիպասաններ
Ամերիկացի տղամարդ վիպասաններ
Ամերիկացի տղամարդ կինոդերասաններ